b'\n_START_ARTICLE_\nHalle\n_START_SECTION_\nMaantieto\n_START_PARAGRAPH_\nHalle sijoittuu Saalejoen varrelle, Leipzigin alangon luoteisosaan. Saksojen yhdistyess\xc3\xa4 syntyneiden osavaltioiden kaupungeista Hallessa on suurin v\xc3\xa4est\xc3\xb6tiheys. Kaupunki on jaettu viiteen hallintoalueeseen, jotka ovat keskusta (Mitte), pohjoinen (Nord), it\xc3\xa4 (Ost), etel\xc3\xa4 (S\xc3\xbcd) ja l\xc3\xa4nsi (West). N\xc3\xa4m\xc3\xa4 hallintoalueet jakautuvat viel\xc3\xa4 kaupunginosiin._NEWLINE_Ilmasto Hallessa on leuto, K\xc3\xb6ppenin ilmastoluokituksessa se kuuluu luokkaan Cfb, lauhkea meri-ilmasto. Keskim\xc3\xa4\xc3\xa4r\xc3\xa4inen ilman l\xc3\xa4mp\xc3\xb6tila on 9,1 astetta ja keskim\xc3\xa4\xc3\xa4r\xc3\xa4inen vuosittainen sadem\xc3\xa4\xc3\xa4r\xc3\xa4 on 483\xc2\xa0mm. Joulukuussa keskim\xc3\xa4\xc3\xa4r\xc3\xa4inen alin l\xc3\xa4mp\xc3\xb6tila on hiukan pakkasen puolella, tammi- ja helmikuussa -2.2\xc2\xa0\xc2\xb0C. L\xc3\xa4mpimint\xc3\xa4 on hein\xc3\xa4kuussa, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on 23,4\xc2\xa0\xc2\xb0C\n_START_SECTION_\nHistoria\n_START_PARAGRAPH_\nEnsimm\xc3\xa4inen virallinen merkint\xc3\xa4 kaupungista on Moissiacence-kronikassa vuodelta 806. Siin\xc3\xa4 Hallea nimitet\xc3\xa4\xc3\xa4n \xe2\x80\x9dHallaksi\xe2\x80\x9d. Hallessa vietettiinkin vuonna 2006 kaupungin 1\xc2\xa0200-vuotisjuhlia, jotka koostuivat yli 500 tapahtumasta. K\xc3\xa4vij\xc3\xb6it\xc3\xa4 juhlilla oli noin 1,5 miljoonaa.\n_START_SECTION_\nSuolan louhiminen\n_START_PARAGRAPH_\nNimen Halle alkuper\xc3\xa4n katsotaan liittyv\xc3\xa4n sanaan \xe2\x80\x9dhalla\xe2\x80\x9d, joka keltin kieless\xc3\xa4 tarkoittaa suolaa. Sill\xc3\xa4 nimell\xc3\xa4 kaupunkia my\xc3\xb6s alun alkaen nimitettiin. Suola on ollut kaupungille t\xc3\xa4rke\xc3\xa4 raaka-aine kautta historian. Jo noin 3\xc2\xa0000 vuotta sitten, pronssikaudelta l\xc3\xa4htien on suolan merkitys kaupungille ollut suuri. T\xc3\xa4ll\xc3\xb6in Hallessa alettiin louhia ja myyd\xc3\xa4 suolaa l\xc3\xa4heisest\xc3\xa4 laaksosta. Keskiajalla Hallesta tuli rikas kauppakaupunki suolan ansiosta. Se my\xc3\xb6s liittyi vuonna 1280 hansakaupunkien joukkoon. N\xc3\xa4ihin aikoihin toimi suolatori (Hallmarkt) suolan kauppapaikkana. Vuonna 1491 muodostettiin suolan tekij\xc3\xb6iden, Hallorenien veljeskunta, joka on viel\xc3\xa4 nyky\xc3\xa4\xc3\xa4nkin toimiva veljeskunta. Suolan teollinen tuotanto lopetettiin vuonna 1964, jolloin kemian teollisuuden merkitys alueelle alkoi vahvistua. Nyky\xc3\xa4\xc3\xa4n suolaa tuotetaan en\xc3\xa4\xc3\xa4 vain Hallen suolamuseossa, joka on Saksan ainoa suolaa tuottava museo. Museon suolaa myyd\xc3\xa4\xc3\xa4n leipomoihin, suolakurkkutehtaalle ja museossa k\xc3\xa4vij\xc3\xb6ille.\n_START_SECTION_\nHoviel\xc3\xa4m\xc3\xa4\xc3\xa4 ja kouluja\n_START_PARAGRAPH_\nVuonna 968 Otto I perusti Magdeburgin hiippakunnan, johon my\xc3\xb6s Halle kuului vuoteen 1680 saakka. 1120 alkoi Hallen laajentuminen ja samoihin aikoihin rakennutettiin kaupungin muuri, jonka tarkoituksena oli suojella asukkaita. 1200-luvulla rakennettiin Halleen tuomiokirkko, joka on kaupungin ainoa varhaisgoottilaisen rakennustyylin suurrakennus. 1310 kirjoitettiin sopimus Hallen itsehallinnossta. 1341 aloitettiin suuren tornin rakentaminen kaupungintalon l\xc3\xa4heisyyteen. Moritzburgin linnan rakentaminen alkoi 1400-luvulla. Nyky\xc3\xa4\xc3\xa4n linnassa sijaitsee Saksi-Anhaltin osavaltion taidemuseo. 1418 alettiin rakentaa Punaista Tornia (Roter Turm), joka valmistui vuonna 1506. Se on Saksan ainoa yksitt\xc3\xa4in seisova kellotorni. My\xc3\xb6hemmin se muodostui kaupungin tunnusmerkiksi ja sen tarkoituksena oli kuvastaa vapautta._NEWLINE_1500-luvulla Hallessa vaikutti kardinaali Albrecht, joka rakennutti kaupunkiin Uuden Residenssin (Neue Residenz), jossa vietettiin 1600-luvulla loistokasta hoviel\xc3\xa4m\xc3\xa4\xc3\xa4. Kardinaali Albrecht toi Italiasta renessanssin arkkitehtuurin Halleen ja halusi rakennuttaa kaupungista Pohjolan Firenzen. Samoihin aikoihin Martti Luther Wittenbergist\xc3\xa4 (vain 60\xc2\xa0km Halleen) alkoi levitt\xc3\xa4\xc3\xa4 uskonpuhdistusta kaupunkiin. Luther ja kardinaali Albrecht olivat toistensa suurimpia vihamiehi\xc3\xa4._NEWLINE_Kolmikymmenvuotisen sodan aikana, vuonna 1625, Wallensteinin johtamat keisarilliset joukot miehittiv\xc3\xa4t Hallen. Sodan aikana kaupunki k\xc3\xa4rsi kaikin puolin suuria tappioita. Vuodesta 1680 l\xc3\xa4htien Halle kuului Preussiin. Seuraavalla vuosikymmenell\xc3\xa4, vuonna 1694 perustettiin Hallen nelitiedekuntainen yliopisto (lat. Alma Mater Halensis), joka yhdistettiin vuonna 1817 Wittenbergin yliopiston kanssa (nyky\xc3\xa4\xc3\xa4n Halle-Wittenbergin Martti Luther -yliopisto)._NEWLINE_Samoihin aikoihin perustettiin August Hermann Francken johdolla Francken s\xc3\xa4\xc3\xa4ti\xc3\xb6 (Franckesche Stiftungen) pietismin sosiaali- ja koulutuslaitokseksi. Nyky\xc3\xa4\xc3\xa4n Francken s\xc3\xa4\xc3\xa4ti\xc3\xb6ll\xc3\xa4 on j\xc3\xa4ljell\xc3\xa4 yli 50 alkuper\xc3\xa4isen\xc3\xa4 s\xc3\xa4ilynytt\xc3\xa4 rakennusta ja maailman pisin ristikkorakenteinen talo (Fachwerkhaus). Rakennuksia on ehdotettu Unescon maailmanperint\xc3\xb6listalle.\n_START_SECTION_\nTeollisuus ja kaupungin kasvu\n_START_PARAGRAPH_\nTeollisuus kaupungissa painottui ruskohiilen avolouhoksiin jo 1600-luvulta alkaen, ja samoihin aikoihin oli my\xc3\xb6s sokeriruoko merkitt\xc3\xa4v\xc3\xa4 voimavara alueen teollisuudelle. Kemianteollisuuteen alettiin panostaa 1800-luvun lopulla, jonka j\xc3\xa4lkeen se muodostui vuosien my\xc3\xb6t\xc3\xa4 alueen yhdeksi t\xc3\xa4rkeimmist\xc3\xa4 teollisuuden aloista ruskohiilen rinnalla._NEWLINE_Vuonna 1890 Hallessa ylittyi 100\xc2\xa0000 asukkaan raja. Euroopan ensimm\xc3\xa4inen s\xc3\xa4hk\xc3\xb6inen raitiovaunuverkosto otettiin k\xc3\xa4ytt\xc3\xb6\xc3\xb6n Hallessa vuonna 1891. Toisen maailmansodan aikana Halle s\xc3\xa4ilyi l\xc3\xa4hes vahingoittumattomana. Maailmansodan loppuvaiheessa, maaliskuun lopussa, kaupunkiin kohdistui kaksi pommitusta. Pommituksilla yritettiin tuhota rautatieasemaa, mik\xc3\xa4 kuitenkin ep\xc3\xa4onnistui. 17. huhtikuuta 1945 Yhdysvaltain sotajoukot valloittivat kaupungin. T\xc3\xa4m\xc3\xa4 tapahtui Felix Graf von Lucknerin ja silloisen kaupungin ylipormestarin suostumuksella, mink\xc3\xa4 ansiosta kaupungin uskotaan s\xc3\xa4ilyneen niinkin vahingoittumattomana, sill\xc3\xa4 vain 15 prosenttia kaupungista k\xc3\xa4rsi vahinkoja. Hein\xc3\xa4kuussa 1945 yhdysvaltalaisten joukkojen oli l\xc3\xa4hdett\xc3\xa4v\xc3\xa4 pois kaupungista neuvostojoukkojen tielt\xc3\xa4._NEWLINE_ Jaetussa Saksassa Halle kuului Neuvostoliiton vy\xc3\xb6hykkeeseen ja vuosina 1949\xe2\x80\x931990 se oli osa Saksan demokraattista tasavaltaa, DDR:\xc3\xa4\xc3\xa4. Se oli It\xc3\xa4-Saksan 7:nneksi suurin kaupunki.\n_START_SECTION_\nAsukaskehitys\n_START_PARAGRAPH_\n50 000 asukkaan raja ylitettiin vuonna 1871, ja v\xc3\xa4liluku kaksinkertaistui vuoteen 1890 menness\xc3\xa4. Hallesta tuli 100 000 asukkaan my\xc3\xb6t\xc3\xa4 suurkaupunki. Suurimmillaan asukasluku oli keskikes\xc3\xa4ll\xc3\xa4 1990, jolloin asukkaita oli jopa 316\xc2\xa0776. Vuosien 1990 ja 2005 v\xc3\xa4lisen\xc3\xa4 aikana on Hallen asukasluku kuitenkin v\xc3\xa4hentynyt 80 000:lla. Syit\xc3\xa4 t\xc3\xa4h\xc3\xa4n ovat mm. poismuutto ja syntyvyyden lasku.\n_START_SECTION_\nHallenser, Halloren und Hallunken \xe2\x80\x93 hallelaiset, hallorenit ja huijarit\n_START_PARAGRAPH_\nSuola-alan ty\xc3\xb6ntekij\xc3\xb6it\xc3\xa4 nimitettiin ja nimitet\xc3\xa4\xc3\xa4n edelleen halloreneiksi. Hallenser-nimen saivat kauppiaat ja kaupungin asukkaat, jotka asuivat nykyisell\xc3\xa4 toripaikalla ja k\xc3\xa4viv\xc3\xa4t kauppaa suolalla. Glauchan esikaupungin k\xc3\xb6yhi\xc3\xa4 asukkaita nimitettiin ironisesti Hallunkeneiksi (huijarit), sill\xc3\xa4 he eiv\xc3\xa4t asuneet kaupungin keskustassa, ja he ovat tunnettuja n\xc3\xa4pistelyist\xc3\xa4\xc3\xa4n. Nyky\xc3\xa4\xc3\xa4n hallelaisista k\xc3\xa4ytet\xc3\xa4\xc3\xa4n nimityst\xc3\xa4 Hallenser. Halloren-nimi el\xc3\xa4\xc3\xa4 suklaakonvehtien tuotemerkkin\xc3\xa4.\n_START_SECTION_\nUskontokunnat\n_START_PARAGRAPH_\nHallen kaupunki kuuluu Magdeburgin hiippakuntaan. Reformaatio levisi kaupunkiin vuodesta 1518 l\xc3\xa4htien. Vuoteen 1541 menness\xc3\xa4 oli kaupungista tullut Lutherin uskonpuhdistuksen my\xc3\xb6t\xc3\xa4 protestanttinen. Luther k\xc3\xa4vi t\xc3\xa4m\xc3\xa4n j\xc3\xa4lkeen kaksi kertaa saarnaamassa Hallen p\xc3\xa4\xc3\xa4kirkossa, Torikirkossa. Siell\xc3\xa4 on t\xc3\xa4n\xc3\xa4kin p\xc3\xa4iv\xc3\xa4n\xc3\xa4 n\xc3\xa4ht\xc3\xa4v\xc3\xa4n\xc3\xa4 Lutherin kasvoista ja k\xc3\xa4sist\xc3\xa4 tehty kuolinnaamio._NEWLINE_Pietistinen pappismies August Hermann Francke perusti vuonna 1698 Francken s\xc3\xa4\xc3\xa4ti\xc3\xb6n, joka on edelleen toiminnassa. Preussissa kirkot yhdistettiin yhteen kirkkokuntaan, jolloin syntyi evankelis-luterilainen kirkko, joka koostui luterilaisista ja reformisteista. 1800-luvulla alkoi katolilaisten m\xc3\xa4\xc3\xa4r\xc3\xa4 taas kasvaa. T\xc3\xa4ll\xc3\xa4 hetkell\xc3\xa4 Hallessa on useita eri kirkkokuntia, joita kutsutaan vapaakirkoiksi. Hallessa on my\xc3\xb6s kaksi juutalaista seurakuntaa. Kuitenkin vain 15\xc2\xa0% hallelaisista kuuluu johonkin uskontokuntaan.\n_START_SECTION_\nPolitiikka\n_START_PARAGRAPH_\nHallessa valitsevat kaupungin asukkaat vuodesta 1993 l\xc3\xa4htien joka kuudes vuosi ylipormestarin, joka johtaa kaupunkia. 1.5.2007 l\xc3\xa4htien on ylipormestarina toiminut Saksan sosialidemokraattisen puolueen Dagmar Szabados.\n_START_SECTION_\nLiikenne\n_START_PARAGRAPH_\nLiikenneyhteydet autolla Hallesta k\xc3\xa4sin ovat hyv\xc3\xa4t. Suuret moottoritiet kuten A 9 Berliiniin ja M\xc3\xbcncheniin sek\xc3\xa4 A 14 Magdeburgiin ja Leipzigin ohi Dresdeniin ovat l\xc3\xa4heisell\xc3\xa4 et\xc3\xa4isyydell\xc3\xa4. Uudet moottoritiet A 38 ja A 143 laajentavat ja parantavat kulkuyhteyksi\xc3\xa4. Valtatiet B 6, B 91, B 80 ja B 100 kulkevat Hallen kaupunkialueen l\xc3\xa4vitse, joista on osittain p\xc3\xa4\xc3\xa4sy moottoriteille._NEWLINE_Rautatieasema on 12-raiteinen, ja sielt\xc3\xa4 on suorat yhteydet mm. Berliiniin, Frankfurtiin, Magdeburgiin, Dresdeniin ja Leipzigiin. Leipzigin ja Hallen v\xc3\xa4li kulkee nopeasti kaupunkijunalla (S-Bahn), jolla matka taittuu noin puolessa tunnissa. Julkista paikallisliikennett\xc3\xa4 hoitavat 15 raitiovaunulinjaa ja 23 bussilinjaa._NEWLINE_Hallella ja Leipzigilla on yhteinen kaupunkien puoliv\xc3\xa4liss\xc3\xa4 sijaitseva lentokentt\xc3\xa4 Leipzig/Halle, jonne p\xc3\xa4\xc3\xa4see s\xc3\xa4\xc3\xa4nn\xc3\xb6llisin v\xc3\xa4liajoin kulkevien bussien ja junien avulla. Sielt\xc3\xa4 l\xc3\xa4htee suoria lentoja Euroopan suurimpiin kaupunkeihin, etel\xc3\xa4isiin lomakohteisiin kuten V\xc3\xa4limerelle ja Pohjois-Afrikkaan sek\xc3\xa4 muihin Saksan suurimpiin kaupunkeihin.\n_START_SECTION_\nTiedotusv\xc3\xa4lineet\n_START_PARAGRAPH_\nHallessa sijaitsee Keski-Saksan multimediakeskus (Mitteldeutsches Multimediazentrum MMZ), joka toimii koko Keski-Saksan alueen media-alan tuotannon, kehitt\xc3\xa4misen ja ideoinnin osaamiskeskuksena. Kaupungista l\xc3\xb6ytyy my\xc3\xb6s paikallistelevisio \xe2\x80\x9dTV Halle\xe2\x80\x9d._NEWLINE_Julkisen Keski-Saksan radioaseman (Mitteldeutscher Rundfunk MDR) p\xc3\xa4\xc3\xa4maja sijaitsee Hallessa. MDR tuottaa kolmessa osavaltiossa useat radio-ohjelmat erilaisille kohderyhmille. Nuorten suosimia ja heille suunnattuja kanavia ovat MDR Sputnik ja Jump. MDR Info ja MDR Klassik on tarkoitettu klassisen musiikin yst\xc3\xa4ville. MDR Figaro on sit\xc3\xa4 vastoin tarkoitettu monelle eri kulttuurin osa-alueelle. N\xc3\xa4iden julkisten radiokanavien lis\xc3\xa4ksi on Hallessa useita yksityisi\xc3\xa4 radiokanavia. Suurimpia n\xc3\xa4ist\xc3\xa4 ovat 89.0 RTL (nuorille) ja Radio Brocken (keski-ik\xc3\xa4isille), jotka kuuluvat RTL:n omistukseen, sek\xc3\xa4 suurimpiin yksityisiin radiokanaviin kuuluva Radio SAW._NEWLINE_Mitteldeutsche Zeitung (MZ) on suurin p\xc3\xa4ivitt\xc3\xa4inen sanomalehti Hallen ja etel\xc3\xa4isen Saksi-Anhaltin alueella. My\xc3\xb6s BILD-lehti julkaisee Hallen paikallislehte\xc3\xa4. Talousel\xc3\xa4m\xc3\xa4n puolelle kuuluu lehti REGJO, joka kohdistuu Hallen ja Leipzigin alueelle.\n_START_SECTION_\nKoulutus ja tutkimus\n_START_PARAGRAPH_\nHallen kehittyminen koulutuskaupungiksi alkoi 1600-luvulla, kun Halleen perustettiin yliopisto vuonna 1694 ja Francken s\xc3\xa4\xc3\xa4ti\xc3\xb6 vuonna 1698. 1700-luvulla nousi yliopiston hyv\xc3\xa4 maine maanlaajuisesti koulutettujen ihmisten tietoisuuteen, mink\xc3\xa4 apuna olivat koulutetut Alexander Gottlieb Baumgarten, Johann Christian Reil ja Friedrich Schleiermacher. Onkin mainitsemisen arvoista, ett\xc3\xa4 1754 v\xc3\xa4itteli ensimm\xc3\xa4inen saksalainen nainen tohtoriksi juuri Hallen yliopistossa. H\xc3\xa4n pystyi tohtoriksi v\xc3\xa4ittelemisen my\xc3\xb6t\xc3\xa4 paremmin suorittamaan l\xc3\xa4\xc3\xa4k\xc3\xa4rinvirkaansa. Vuodesta 1933 l\xc3\xa4htien tunnetaan yliopisto nimell\xc3\xa4 Martin-Luther-Universit\xc3\xa4t Halle-Wittenberg. T\xc3\xa4ll\xc3\xa4 hetkell\xc3\xa4 yliopistossa on kirjoilla n. 19 000 opiskelijaa. My\xc3\xb6s Saksi-Anhaltin suurin tieteellinen yleiskirjasto Universit\xc3\xa4ts- und Landesbibliothek Sachsen-Anhalt kuuluu osana yliopistoon. Toinen Hallessa sijaitseva merkitt\xc3\xa4v\xc3\xa4 korkeakoulu on Saksi-Anhaltin ainoa taiteen ja muotoilun korkeakoulu (Burg Giebichenstein Hochschule f\xc3\xbcr Kunst und Design Halle)._NEWLINE_Hallessa sijaitseva Leopoldina on maailman vanhin tieteellinen akatemia (perustettu 1652 Schweinfurtissa), joka on tarkoitettu luonnontieteilij\xc3\xb6ille. Se nimitettiin Saksan kansalliseksi akatemiaksi vuonna 2008. Akatemian j\xc3\xa4senin\xc3\xa4 on monia Nobelpalkinnon saajia. Hallesta l\xc3\xb6ytyy my\xc3\xb6s useita Max-Planckin, Frauenhoferin ja Leibnizin tiede- ja tutkimuslaitoksia.\n_START_SECTION_\nKulttuuri ja n\xc3\xa4ht\xc3\xa4vyydet\n_START_PARAGRAPH_\nErityisesti n\xc3\xa4kemisen arvoista Hallessa on hyvin s\xc3\xa4ilynyt Hallen historiallinen vanhakaupunki kapeine katuineen. Se tarjoaa matkailijalle kattavan kulttuurisen el\xc3\xa4myksen, jossa on n\xc3\xa4ht\xc3\xa4v\xc3\xa4n\xc3\xa4 mm. rakennuksia eri tyylisuunnilta, kuten gotiikkaa, renessanssia ja jugendtyyli\xc3\xa4. Vanhaan kaupunkiin j\xc3\xa4rjestet\xc3\xa4\xc3\xa4n p\xc3\xa4ivitt\xc3\xa4in kaupunkik\xc3\xa4velykierroksia._NEWLINE_Hallen kulttuuritarjontaan kuuluvat mm. Hallen oopperatalo, jossa j\xc3\xa4rjestet\xc3\xa4\xc3\xa4n teatteri- ja balettiesityksi\xc3\xa4; Hallen Staatskapelle-orkesteri, joka on Saksan toiseksi suurin orkesteri; lasten ja nuorten teatteri Thalia Theater Halle sek\xc3\xa4 kansainv\xc3\xa4lisestikin tunnettu nukketeatteri._NEWLINE_Hallesta l\xc3\xb6ytyy museoita eri kulttuuriosa-alueille. Saksan kuuluisimpiin s\xc3\xa4velt\xc3\xa4jiin kuuluvan  Georg Friedrich H\xc3\xa4ndelin  kotitalo toimii H\xc3\xa4ndelmuseona (H\xc3\xa4ndelhaus), jossa on muun muassa esitteill\xc3\xa4 laaja kokoelma historiallisista soittimista. Francken s\xc3\xa4\xc3\xa4ti\xc3\xb6 toimii toisena merkitt\xc3\xa4v\xc3\xa4n\xc3\xa4 museona Hallessa ja kolmas t\xc3\xa4rke\xc3\xa4 museo on Moritzburgin s\xc3\xa4\xc3\xa4ti\xc3\xb6n Landeskunstmuseum Moritzburgin linnassa. Linna on rakennettu 1400-luvulla ja se on yksi Saksan nuorimmista linnoista.\n_START_SECTION_\nKuuluisia henkil\xc3\xb6it\xc3\xa4 ja vaikuttajia Hallesta\n_START_PARAGRAPH_\nValistuksen ajan vaikuttajia olivat Christian Thomasius ja Christian Wolff, kuten my\xc3\xb6s heid\xc3\xa4n vastustajansa August Hermann Francke, joka oli pietismin kannattaja. Jopa valistuksen ajan merkitt\xc3\xa4vin vaikuttaja Voltaire tuli vierailulle Halleen Wolffin innoittamana. Taiteilijoiden joukosta mainittakoon s\xc3\xa4velt\xc3\xa4j\xc3\xa4 Georg Friedrich H\xc3\xa4ndel, Johann Friedrich Reichardt ja maalaaja Willi Sitte. Tieteiden alalta suuria vaikuttajia ovat Johann Christian Reil, joka loi psykiatrian k\xc3\xa4sitteen ja matemaatikko Georg Cantor. My\xc3\xb6s Tokio Hotel -b\xc3\xa4ndin basisti Georg Listing on kotoisin Hallesta.'